text: Средногорие Медия - Община Челопеч – отличник за прозрачност в България
  Община Челопеч – отличник за прозрачност в България
  Не за първи път община Челопеч попада в списъка на Програма достъп до информация за институции – общини, които най-добре изпълняват изискванията на Закона за достъп до обществена информация в България.
  При ежегодното годишно проучване на рейтинга на активната прозрачност, провеждано от ПДИ, община Челопеч получи 93 точки от възможни 100 и зае престижното 4-то място в България. Общината е пълен отличник по рейтинг в района на Средногорието, където не може да бъде изпреварена от никого и определено заема 1-то място. Всяка година експетите на ПДИ анализират и оценяват интернет страниците на няколкостотин административни структури, които имат задължения по Закона за достъп до обществена информация. Как една малка община може да постига отлични резултати в продължение на няколко поредни години, попитахме секретаря на община Челопеч Нина Калоянова.
  Нина Калоянова: «Работата на администрацията не е самоцелна за рейтинг. Когато преди години за първи път попаднахме в 10-ката за нас беше изненада, но и силен стимул. Целта ни е да знае нашето население какво правим и как го правим, и че го постигаме чрез изпълнение на нормативните изисквания.
  Оценката във въпросната ежегодна класация на Фондация "Програма достъп до информация" се формира от над 100 критерия, свързани с изпълнение изискванията на ЗДОИ, възможностите за достъп до информация, които осигурява официалната електронна страница на администрацията, както и бюджетна и финансова прозрачност.
  Разбира се от 93 до 100точки има какво още да подобряваме и работим в тази посока.»
  Чисто формално, от въвеждането на нормативната регламентация за достъпа до обществена информация, за всички постъпили в община Челопеч заявления, няма нито един направен отказ, няма и нито едно обжалвано решение.
  По думите на Нина Калоянова, в община Челопеч няма теми "табу" или такива за които общината не би искала информацията да стане публична и достъпна. Изключение са само онези лични данни и класифицирана информация, които нормативната уредба не предвижда да бъдат оповестявани.
  Секретарят на общината допълва още, че:
  "според спецификата на информация, конкретния отговор се оформя от отговорния в съответната сфера служител. Утвърждаваща роля разбира се има кметът на общината. Освен това, отговорите се публикуват и в Платформа за достъп до обществена информация на МС- целта е отговорът на всеки въпрос да е достъпен за всички, както и да не се задава повторно от друг заинтересован".
  Кметът на община Челопеч Алекси Кесяков упорито работи общината да продължава да е една от най-прозрачните общини в България. Той е убеден, че рано или късно Челопеч ще заслужи най-високото отличие в класациите за прозрачност в България.